****

**REPUBLIKA HRVATSKA**

**MINISTARSTVO POLJOPRIVREDE**

**PROGRAM SUFINANCIRANJA USPOSTAVE POKUSNIH POLJA navodnjavanja poljoprivrednih kultura ZA 2023 GODINu**

**Zagreb, veljača 2023. godine**

**PROGRAM SUFINANCIRANJA USPOSTAVE POKUSNIH POLJA navodnjavanja poljoprivrednih kultura ZA 2023. GODINU**

**1. UVOD**

Navodnjavanje je jedna od najvažnijih agrotehničkih mjera koja ima za cilj nadoknaditi nedostatke vode koji se javljaju pri uzgoju poljoprivrednih kultura, a koji su ograničavajući faktor za postizanje njihovog punog biološkog potencijala.

Navodnjavanje se koristi u uzgoju poljoprivrednih kultura, održavanju krajolika i obnovi vegetacije na tlima narušene teksture, u sušnim područjima i u razdobljima nedostatne količine oborina.

Navodnjavanje doprinosi postizanju optimalnih prinosa, osigurava uzgoj zdravih biljaka te povećava otpornosti biljaka na klimatske promjene.

U vremenima nepredvidivih i ekstremnih klimatskih pojava, navodnjavanje je jedan od ključnih faktora osiguranja prehrambene sigurnosti stanovništva.

Cilj Programa uspostave pokusnih polja navodnjavanja poljoprivrednih kultura za 2023. godinu (u daljnjem tekstu: Program) podržati aktivnosti znanstveno istraživačkih ustanova kojima se doprinosi opremanju poligona za provedbu istraživanja navodnjavanja poljoprivrednih kultura za potrebe istraživanja utjecaja klimatskih promjena na proizvodnju hrane i okoliš.

**2. PRAVNA OSNOVA**

Program se donosi na temelju članka 39. Zakona o poljoprivredi („Narodne novine“, br.118/18., 42/20., 127/20. - Odluka Ustavnog suda Republike Hrvatske, 52/21 i 152/22).

Potpora iz Programa dodjeljuje se u skladu s člankom 38. Uredbe Komisije (EU) br. 2022/2472 оd 14. prosinca 2022. o proglašenju određenih kategorija potpora u sektorima poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije.

**3. TRAJANJE PROGRAMA**

Program se provodi u 2023. godini.

**4. CILJ PROGRAMA**

Programom se sufinancira uspostavljanje pokusnih polja za istraživanje navodnjavanja poljoprivrednih kultura za potrebe istraživanja utjecaja klimatskih promjena na proizvodnju hrane i okoliš.

**5. PROVEDBA PROGRAMA**

Ovaj Program sadrži mjeru dodjele potpore znanstveno istraživačkim ustanovama koje u 2023. godini provode aktivnosti kojima se doprinosi opremanju poligona za provedbu istraživanja navodnjavanja poljoprivrednih kultura za potrebe istraživanja utjecaja klimatskih promjena na proizvodnju hrane i okoliš.

Potpora iz ovoga Programa dodjeljuje se kao bespovratna sredstva za pokriće troškova uspostave pokusnog polja za navodnjavanje.

Intenzitet potpore iz ovoga Programa je do 100 % prihvatljivih troškova.

Uvjeti i način provedbe Programa utvrditi će se Pravilnikom i Javnim pozivom.

Za provedbu Programa i praćenje namjenskog korištenja sredstava zaduženo je Ministarstvo poljoprivrede.

Javni poziv za dodjelu sredstava Programa je otvoreni poziv kojeg donosi ministrica poljoprivrede i objavljuje se na mrežnim stranicama Ministarstva.

Javnim pozivom detaljno će se propisati način podnošenja zahtjeva, rokovi i dokumentacija potrebna za podnošenje zahtjeva, administrativna kontrola zaprimljenih zahtjeva, odobravanje i isplata bespovratnih sredstva, način izvještavanja, kontrola na terenu i povrat.

Na temelju objavljenog Javnog poziva podnositelji podnose Zahtjev za sufinanciranje aktivnosti i troškova navedenih u točci 7. ovoga Programa (dalje u tekstu: Zahtjev).

Zahtjev mogu podnijeti prihvatljivi Korisnici koji ispunjavaju uvjete iz točke 6. ovoga Programa.

Jedan Korisnik može podnijeti jedan Zahtjev za potporu iz ovoga Programa.

Dinamika isplate definirat će se Ugovorom o dodjeli potpore.

Ako se nakon zaprimanja svih pristiglih Zahtjeva koji zadovoljavaju kriterije za sufinanciranje, utvrdi da je ukupni iznos Zahtjeva veći od iznosa osiguranog u Državnom proračunu za ovu namjenu, Ministarstvo će proporcionalno umanjiti jedinične iznose sredstava sufinanciranja.

Ministarstvo zadržava pravo ne dodijeliti sva raspoloživa bespovratna sredstva u okviru ovoga Programa.

**6. KORISNICI POTPORE**

Korisnici potpore iz ovoga Programa su znanstveno istraživačke institucije koje uspostavljaju pokusna polja za navodnjavanje poljoprivrednih kultura u 2023. godini.

**7. PRIHVATLJIVE AKTIVNOSTI I TROŠKOVI**

Prihvatljive aktivnosti za potporu u okviru Programa su:

- priprema poljoprivrednog zemljišta i obnova zapuštenih poljoprivrednih površina

- financiranje izrade tehničke dokumentacije

- opremanje poligona za provedbu istraživanja navodnjavanja poljoprivrednih kultura

- ostale aktivnosti u cilju uspostave funkcionalnog sustava za navodnjavanje.

Troškovi prihvatljivi za financiranje u okviru Programa su:

- troškovi pripreme poljoprivrednog zemljišta u cilju uspostave poligona s pokusnim poljima istraživanja navodnjavanja poljoprivrednih kultura

- troškovi obnove zapuštenih poljoprivrednih površina (sječa visokog i niskog raslinja, priprema zemljišta za sadnju) i troškovi kupnje sadnog materijala (tradicionalne kulture određenog područja)

- troškovi opreme za navodnjavanje poligona u cilju istraživanja utjecaja klimatskih promjena na proizvodnju hrane i okoliš

- ostali troškovi uspostave funkcionalnog sustava za navodnjavanje.

**8. PRORAČUN ZA PROVEDBU PROGRAMA**

Za provedbu Programa osigurana su financijska sredstva u Državnom proračunu Republike Hrvatske za 2023. godinu u iznosu od 212.357 eura, s razdjela 060 Ministarstva poljoprivrede, aktivnost K821074 – Programi državnih i de minimis potpora i sufinanciranje infrastrukture za razvoj poljoprivrede.